Papersnake/gushiwen huggingface dataset:
云谷雅会用程伯子韵
庞嵩（明代）

金风和露长秋容，苍染兼葭枫叶红。云谷宫墙千古在，玉台冠舄几人同。

登楼步月层霄近，入室升堂此径中。悟小歇时原不歇，直前撑柱是英雄。
中秋江驿示韦益
无可（唐代）

莫惜三更坐，难销万里情。同看一片月，俱在广州城。

泪逐金波满，魂随夜鹊惊。支颐乡思断，无语到鸡鸣。
舟中遣怀
陆游（宋代）

三黜归来结草庐，平生狂态扫无余。
但思下帷授老子，那复骑无读汉书。
历历旧游浑似梦，萧萧残发不胜梳。
闲中事业君知否？不把渔竿即荷鉏。
吊贾氏园池
李彭（宋代）

瑶房锦树曲相通，能几番春事已空。惆怅旧时吹笛处，隔窗风雨剥青红。
陈行之得之因震泽旧居辟小阁面列洞庭山客有名以尊经者江都仲某为长句以纪之
仲并（宋代）

洞庭之野排千岩，陈子卷帘非爱山。震泽之流清没底，陈子凭栏不观水。

杰阁横空一事无，终年传习唯父书。乃翁平时束五传，绝人伟论惊诸儒。

至宝不受久埋没，近者私记刊吴都。搢绅骈肩快先睹，一言价重百车渠。

正派源流要有自，二难秀发名家驹。少小辛勤门户计，皇天有知子不孤。

于今三十五经立，亹亹雄辩来起予。不但家法传群纪，经学当与心法俱。

溪山相对无浪语，宝此一编时卷舒。自怜早岁已漂泊，乃翁邀我来僧庐。

于今埙篪弦诵地，当时从容谈笑馀。契阔死生三十载，萍浮蓬转常崎岖。

子能箕裘万事足，其他得丧争锱铢。凛凛清氛端可想，神游彷佛归来欤。
送吕郎中牧东海郡
马戴（唐代）

假道经淮泗，樯乌集隼旟。芜城沙菼接，波岛石林疏。

海鹤空庭下，夷人远岸居。山乡足遗老，伫听荐贤书。
芹溪八咏
叶善夫（宋代）

何人辟谷砚山隈，洞府藤萝锁不开。
炼就金丹乘鹤去，药炉烟冷未归来。
衡州夜后把火看花留客
吕温（唐代）

红芳暗落碧池头，把火遥看且少留。

半夜忽然风更起，明朝不复上南楼。
冯双礼珠弹云璈以答歌
李翔（唐代）

王母词终荐碧桃，答歌仙子奏云璈。调凌空洞音初起，曲丽钧天韵更高。

霞断已翔烟际鹤，风生欲抃海心鳌。瑶池侍女争回首，无限琅英坠节毛。
次韵古梅
苏泂（宋代）

独立枝南万事非，岁寒引去合知几。
伯夷自信西山饿，公望何须东海归。
笛外数声空入梦，江头一树忽斜晖。
相看有愧垂垂老，莫遣无端片片飞。
狮子林歌
吴锡麒（清代）

雄雷震空六甲驱，空青塞户阴模糊。卷毛舕舌形状殊，逃尽虎模豺狼貙。

谛视细细苍苔铺，伏而不动非石乎。陡回惊悸生欢娱，洞天咫尺开仙都。

中不百亩蛇线纡，五里十里盘崎岖。前之升者猱附涂，以踵摩顶仰可呼。

忽然索之又亡逋，白日在空午欲晡。翻身跳入壶公壶。

四壁翠洒松雨粗。松生石隙老更腴，不阶尺土元气扶。

松耶石耶德不孤，石以松古青逼肤，松以石怪垂龙胡。

天风来往调笙竽，满身云气留斯须。出门舆马喧九衢，胸中了了丘壑俱。

吁嗟乎！胸中了了丘壑俱，千秋画本思倪迂。
舟中有成
汪本（明代）

故乡南望渺无涯，水面云深日又斜。
欲问浮生何所似，试来风处看杨花。
林居喜崔三博远至
伍乔（五代）

几日区区在远程，晚烟林径喜相迎。
姿容虽有尘中色，巾屦犹相岳上清。
野石静排为坐榻，溪茶深煮当飞觥。
留连话与方经宿，又欲携书别我行。
谢同年李提举见访
王庭圭（宋代）

曾共丹梯步广寒，自无仙骨堕凡间。君攀玉兔窟中桂，我返神螺江上山。

岂谓观风经邑里，犹能驻马问柴关。鸣驺排入蓬蒿径，踏破岩前绿藓斑。
七夕
文天祥（宋代）

大地风尘恶，长天岁月奔。
忧来浑是感，梦破与谁言。
缑鹤空回首，河牛暗断魂。
吾今拙又拙，无复问天孙。
戏答林园
白居易（唐代）

岂独西坊来往频，偷闲处处作游人。

衡门虽是栖迟地，不可终朝锁老身。
送人游西山
周弼（宋代）

锁断寒蛟亦有神，冷波寒水病残身。
谁收匙钥权相借，略放天池洗白鳞。
甘翁六十寿诗和乃弟几山司空韵二首 其二
孙承恩（明代）

文物衣冠见俊庞，堂开寿域敞云窗。案供遥借支矶石，酒酿平添濯锦江。

洞里花明春冉冉，膝前莱舞玉双双。青城翠壁神仙窟，名胜从来说此邦。
游洞霄
释道济（宋代）

平明发余杭，扁舟泝清流。
登岩五六里，小迳穿林丘。
奇峰耸天柱，九锁岩谷幽。
云根立仙馆，胜处非人谋。
入门气象雄。金碧欺两眸。
弹棊古松下，啼鸟声相酬。
羽衣读黄庭，内景宜自修。
蓬莱隔弱水，九转即可求。
坡翁昔赋诗，刻石记旧游。
溪山增伟观，万古传不休。
我来吊陈迹，枯肠怯冥搜。
执炬入大涤，襟袖寒飕飕。
悬崖石乳滴，千岁无人收。
樵夫指岩窟，此处通龙湫。
方期过东洞，红日惊西投。
徘徊出山去，空使猿鹤愁。
元朝（一作幽州元日）
张说（唐代）

今岁元日乐，不谢往年春。
知向来心道，谁为昨夜人。
赵北口行宫叠前岁韵二首 其一
弘历（清代）

迎堤欣麦好，应节忘花妍。清跸不须急，行宫宛在前。

座中一岁隔，窗外半帆悬。是我巡江国，春流得句船。
丁端叔和九日诗至用韵奉谢恤邻之义且申前请
陈傅良（宋代）

生怕遄归趁紫泥，缘危方藉得同跻。
交邻谊与春秋并，应许臧孙数告齐。
梦仙
陆游（宋代）

中宵游帝所，广殿缀仙官。
天逼星辰大，霜清剑佩寒。
赋诗题碧简，侍宴跨青鸾。
惆怅尘缘重，梦残更未残。
赠维阳吕为处士
释惟凤（宋代）

为儒师古道，清苦少人知。心散暂因酒，鬓班多为诗。

著书秋阁静，晒药夕阳迟。何必文明代，垂钩渭水湄。
登漆塘山绝顶望太湖作
王世贞（明代）

逶迤导绝顶，旷朗澄心颜。襟带萦吴楚，表里见湖山。

长风散庵霭，遥岭若连环。出没一气中，变幻俄万端。

高天蔚浮蓝，黄金错其间。静闻渔唱起，暝见孤鸿还。

长啸招䲭夷，缅邈不可攀。
临江仙·寒柳
陈维崧（清代）

自别西风憔悴甚，冻云流水平桥。并无黄叶伴飘飘。乱鸦三四点，愁坐话无憀。
云压西村茅舍重，怕他榾柮同烧。好留蛮样到春宵。三眠明岁事，重斗小楼腰。
过淮阴县
杨万里（宋代）

索寞淮阴县，人家草草中。
荻篱纬春胜，茅屋学船篷。
今日非昨日，南风转北风。
霍然香雾散，放出一轮红。
如梦令
吴绡（清代）

灯与前宵一样，月与前宵一样。斗帐绣罗衾，也与前宵一样。

两样。两样。不见五更天亮。
小重山
汪藻（宋代）

月下潮生红蓼汀。浅霞都敛尽，四山青。柳梢风急堕流萤。随波四，点点乱寒星。

别语寄丁宁。如今能间隔，几长亭。夜来秋气入银屏。梧桐雨，还恨不同听。
送人往临漳 其一
释慧空（宋代）

通身红烂不堪归，只为无人识得伊。觅得休粮圣方子，刺桐花下笛横吹。
读书
陆游（宋代）

两两星躔九九车，天津笑我醉骑驴。
床头正可著周易，架上何妨抽汉书。
幸有古人同臭味，不嫌儿子似迂疏。
颓然白发虽堪鄙，耐事禁愁却有余。
紫溪庄舍读癸丑壁间旧题转眼忽十八年同游十
刘学箕（宋代）

少生四方，游紫之水。
每有良朋，见止遇止。
长哦伐木，求友乎此。
乐以忘尤，云胡不喜。
拟古杂体十九首并序 其十七 双桐生空井
邓云霄（明代）

井不吸，虚银床。桐易老，思鸾凰。削桐为琴扬哀音，秋思千重如井深。

邻姑听琴夜独语，井鲋孑孑谁与处。
得衡阳谢令札请改南游之棹于明年
全祖望（清代）

未有昌黎锐，犹然阻望云。梦随彭蠡鸟，先谒洞庭君。
游宝林寺
上官佑（宋代）

野寺无人到，春风扫落花。
重寻旧游处，泉石绕烟霞。
阻风锺家村观岸傍物花二首
杨万里（宋代）

壳如蝉蜕湿仍新，那复浮嬉浪底春。
却把今身飞照水，不知石上是前身。
送吕令防赴海门宰
韩元吉（宋代）

五斗由来岂疗贫，尚应拄笏对秋云。
未嗟薄宦来还去，但觉频秋我送君。
舍北水生思共赏，淮南米贱好相闻。
白鱼青笋平生事，愁绝江寒雁影分。
夏日漫感
茹纶常（清代）

不律闲操谢冶游，一樽狂兴伴登楼。轻风涨绿抽山麦，小雨蒸红破海榴。

少见肿方惊马背，多愁白更说乌头。年来拟效玄真子，弱水徒闻隔祖洲。
阮郎归·闲闲云水任东西
谭处端（元代）

闲闲云水任东西。灵空一片随。昏昏默默往来飞。前程事已知。真大道，出尘机。般般种种离。重阳许我白牛儿。而今便是谁。
中兴歌十首 其十
鲍照（南北朝）

梅花一时艳，竹叶千年色。愿君松柏心，采照无穷极。
补衮图
吴定璋（清代）

杏花红锁玉楼人，试拂山龙日正春。愿得圣朝无阙事，不烦纤手号针神。
童丱须知 君臣篇
史浩（宋代）

浑沌判天地，高卑未相亲。三才欲通贯，中间须有人。

人最灵于物，民至愚而神。天地寄聪明，动静必相因。

饱食无用心，蚩蚩禽兽均。逸居苟不教，焉能叙彝伦。

天地悯此类，是故立君臣。君以圣居上，发政先施仁。

臣以贤作辅，法度期持循。圣贤适际会，利泽渐无垠。

君或肆酷虐，百姓皆颦呻。君或用忠恕，四海熙如春。

臣或进谄谀，陂僻正路堙。臣或善谏诤，君子之道伸。

所以委质者，恭敬日恂恂。权倖不敢附，贿赂不足珍。

穷达自有命，乌可毁天真。挺然秉中正，于以奉咨询。

言必称尧舜，孟氏醇乎醇。从容引当道，纳诲每谆谆。

君如语好货，公刘道可遵。居行有积裹，王业肇于豳。

君如语好色，太王爱妃嫔。当时无怨旷，后效应驺麟。

见牛未见羊，王政此问津。今乐犹古乐，乐在同乎民。

卒令归正道，何必批逆鳞。拳拳爱主心，曾莫懈昏晨。

谋猷入以告，归美法君陈。善则君所有，过思已自新。

况乃有几事，不密则失身。但能持此戒，何愧古臣邻。

汉唐德既衰，风俗愈不淳。上下怀猜贰，相视如越秦。

上固好自用，下亦非同寅。充员苟爵位，责效蔑涓尘。

朝居廊庙上，暮不齿簪绅。呜呼君臣间，何乃如参辰。

恭惟我清朝，一德格穹旻。起喜歌声洽，恩覃率土滨。
听周紫海先生话海外三山之胜
董思凝（清代）

尘世难向蓬莱游，空怀三山缥缈之银楼。年光弹指如飞电，安能一室兀坐生烦忧。

懒云先生负奇气，青瞳绿发仙人俦。与余素心授宝诀，人间何处无丹丘。

更言曾厕仙人里，天风飒飒云雾起。左携东王公，右携赤松子。

仙山迢迢高入云，方壶员峤气氤氲。侧身俯视小天地，鸾嘻凤噭空中闻。

忽然驾岱舆，羽盖斑麟车。琪花杂瑶草，六甲备行厨。

于是振衣长啸，蹑足云巅。沧海一掬，万山如拳。白鹤翔兮凌厉，神龙下兮蟠旋。

双童醉舞兮婉转，素女含笑兮翩跹。螺书薤篆人不识，赤文绿字谁与传？

我不知方丈之峰几万里，扶桑之木几万年？白眼悠悠诚下士，欲往从之道如咫。

古来慧业多能仙，何必丹砂与玉髓。秦皇汉武非仙才，鞭山驱石何为尔？

诗成笑傲俯人寰，天惊石破开心颜。朱草纷披谁处所，白云苍莽何时还？
次韵吴伯庸竹间梅花十绝
释绍嵩（宋代）

孤芳高节共亭亭，子细相看似有情。
春色恼人眠不得，移床换枕到天明。
刘克柔迎养二亲乞诗为寿以人生七十古来稀七字为韵
边贡（明代）

人生有良愿，莫如翁姥健。生儿无令名，虽寿安足荣。

七岁燕山道，重来见秋草。十月到官衙，蟹肥霜菊华。

古称远游苦，今知远游乐。来去何翩翩，云中度双鹤。

稀年具庆稀，勿轻莱子衣。
东湖
尼妙云（宋代）

山环湖水水环山，短艇白鸥窗几间。
野外更将供给到，饱参著得十僧闲。
江山庆云桥
辛弃疾（宋代）

草梢出水已无多，村路弥漫奈雨何。
水底有桥桥有月，只今平地怕风波。
少隐惠所尽潇湘雪景 其三
邹浩（宋代）

将谓雪消无觅处，元来只在毫端住。为余展出冻云天，一片潇湘宛如故。
何山
仇远（元代）

溪转峰回一径平，田头白水照人清。
寺因何氏封山姓，客把坡人证地名。
萝月长随行道影，杉风犹带读书声。
云津桥下潺湲急，僧濯袈裟客濯缨。
上南行十二首 其五
方回（元代）

金焦大小孤，号为天下奇。繄此水中岑，突兀颇似之。

千古几洚水，蛟龙不能移。寄言瓮牖士，守道当如兹。
除夕
洪适（宋代）

岁尽春虽浅，更长夜亦阑。枕边鸡送晓，窗外雁冲寒。

学圃心常在，筹边力所难。老来惊节序，那复问椒盘。
夔一翁灵溪古松
韩淲（宋代）

邂逅灵溪水，东风二月辰。其谁留象驾，为我出龙鳞。

等是人间幻，聊分物外真。知心莫弹指，笑杀个中人。
元日雪二首
陈师道（宋代）

度腊阙三白，开正还积阴。
炊烟茅舍湿，噪雀暮枝深。
短发千方误，中年万里心。
成书著岩穴，或有後人寻。
寄泰山孙复
祖无择（宋代）

先生心与白云闲，五十秋风鬓不斑。自有清名满天下，更无尘迹到人间。

朱铅乐外非攸好，贪懦闻风合厚颜。不待高吟见招隐，见收馀俸买青山。
步小西湖有怀黄丈石城欣园曾子幼荃家兄旭初
刘大受（清代）

旧游成梦杳难追，独自闲吟独自回。十里湖堤霜信老，墙头肥透隔年梅。
端午帖子·皇后合五首
欧阳修（宋代）

烟含玉树风生细，日永宫花漏出迟。
深殿未尝知暑气，水精帘拂砌琉璃。
宋宫
王琅（明代）

春风初散月朦胧，天上人间此夜同。十二玉楼春不锁，妒人何必尽深宫。
和赵寺丞札鹤吟
刘黻（宋代）

既名仙者物，何恙亦沈冥。
吊月怜孤影，埋云异瘦形。
琴中空作操，诗外不消铭。
叶落鸣皋处，犹疑昨夜听。
金石台
曾季貍（宋代）

江上岧峣百尺台，摩挲尘迹但徘徊。
不辞浊酒三杯醉，坐对晴空万里开。
楚泽风烟随处好，仙家桃李有谁栽。
黄花过了梅花发，待我扶藜得复来。
送黄霞潭推官病免还浙
尹伸（明代）

共欲谋归去，君能先我行。
始知官秩薄，便是世缘轻。
忆鲙飞青翰，观霞到赤城。
同舟犹苦海，回首定伤情。
挽虞薇山先生
孟潼（元代）

桑梓连云影，抠趋愧互乡。道同志易合，情浃分俱忘。

旧梦空流水，高风企惠阳。凝云凄薤露，回首泪沾裳。
游烂柯山
薛戎（唐代）

登岩已寂历，绝顶更岧峣.响像如天近，窥临与世遥。

悠然畅像目，万虑一时销。

圣游本无迹，留此示津梁。架险知何适，遗名但不亡。

只今成佛宇，化度果难量。

二仙行自适，日月徒迁徙。不语寄手谈，无像引樵子。

蒙分一丸药，相偶穷年祀。

仙山习禅处，了知通李释。昔作异时人，今成相对寂。

便是不二门，自生瞻仰意。
写西园秋色图寄张绍和 其四
张萱（明代）

萧萧晴色正堪怜，白首凭栏思杳然。欲问西园真面目，山容水态在蛮笺。
读金桧门总宪观剧绝句 其七
刘富槐（清代）

先生身世当全盛，丁歌甲舞声容竞。朝回却作梨园游，点缀俳优发嘲咏。
少年游
蒋春霖（清代）

曲阑斜护柳边楼。人影漾帘钩。银烛光沈，檀槽语涩，拌醉不曾银。

十年梦似朝云散，花落水空流。燕子归来，淡烟微雨，寂寞画春愁。
临川投赠 其二 汪彦章
黄彦平（宋代）

翰林逼华盖，天策视瀛州。哀痛扶兴运，从容赞庙谋。

终篇常称惬，两郡却淹留。更试平原尔，方看相且侯。
题水村图二首 其二
邓椿（宋代）

鸥鸟难渝旧约，湖山不改清秋。人自与波上下，我其卒岁优游。
平云阁观雨
文同（宋代）

黑云漆天雷破地，风卷雷射雨倾泻。
喷崖倒壑恣颓荡，咫尺不可辨牛马。
鸡豚已见逐高浪，禾稻应须没平野。
莫言鱼鳖走堂厨，且看泥沙漫屋瓦。
留春
胡缘（清代）

留春无计送春回，泥饮何须婪尾杯。长日暗移新节序，绿阴深护旧楼台。

几番风信吹桐乳，一夜雷声迸竹胎。睡起关心无别事，卷帘好待燕归来。
偈颂一一二首 其五十三
释清远（宋代）

一叶飘瓢水上归，姑苏春色照岩扉。坐禅片石重来看，却笑山云拂藓衣。
秋日徙倚门外久之
陆游（宋代）

舍前烟水似潇湘，白首归来爱故乡。
五亩山园郁桑柘，数椽茅屋映菰蒋。
翻翻小繖船归郭，渺渺长歌月满塘。
却掩柴荆了无事，篆盘重点已残香。
徵招 赠沈伯华
程颂万（清代）

狐奴碛外秋声送，桑干一条河水。落日共登台，黯幽州千里。

飘蓬吾与尔，怨关柳、只催征骑。雁外天低，蛩边人瘦，马嘶愁起。

击筑少年场，今何似、人海两鸥而已。自古帝王州，只消磨才子。

劝君须醉耳。况有个、双鬟能倚。听今夜、画角吹寒，变一天霜气。
鹧鸪天·遇酒当歌酒满斟
佚名（宋代）

遇酒当歌酒满斟。一觞一咏乐天真。三杯五盏陶情性，对月临天自赏心。环列处，总佳宾。歌声缭亮遏行云。春天满座知音者，一曲教君侧耳听。
唐栖寺前
释永颐（宋代）

唐栖寺前溪水流，客帆来往旧杭州。津亭树老无人记，得见几回僧白头。
如梦令 山中逃热三首
张雨（元代）

湖外残钟未了。过岭樵夫恁早。犬吠又人行，推枕北窗清晓。清晓。清晓。劳动数声啼鸟。
偈三首 其三
释道和（宋代）

欲渡巨海，必假方舟。橹棹俱全，风帆两便。夜观星月，昼视云山。

万里之遥，一瞬可到。人心尽畏波涛险，未必被涛险似心。
寄薛膺昆季
鲍溶（唐代）

楚山清洛两无期，梦里春风玉树枝。

何况芙蓉楼上客，海门江月亦相思。
三日游澹岩火星岩朝阳岩
项安世（宋代）

一日三岩可了，半生两脚初来。
不怕天公雨涩，青鞋飞上崔嵬。
再和赵正之都运观水战三首 其一
李纲（宋代）

戈船列阵楚江滨，世事何尝不在人。鹢首冲风开雪浪，甲光向日动金鳞。

烟霄易觉壶中晚，谈笑潜回席上春。更辱佳篇与褒饰，主人深有愧西宾。
题永嘉寺壁
刘宰（宋代）

石泉飞下宝莲宫，似听钧天奏未终。
千古风流谢康乐，可无屐齿此山中。
下第后送友人不及
顾非熊（唐代）

失意经寒食，情偏感别离。来逢人已去，坐见柳空垂。

细雨飞黄鸟，新蒲长绿池。自倾相送酒，终不展愁眉。
春暮初晴自御宿川之华严寺
苏舜钦（宋代）

春暮曾无属物心，野行聊得据鞍吟。路经废苑情通古，水绕苍山意共深。

残日花间浮暖艳，断云楼外卷轻阴。骚人自昔伤鶗鴂，休苦风前送好音。
句
许翁（宋代）

亭名燕喜经品题，至今增重湟川地。
己亥杂诗 其二○五
龚自珍（清代）

可惜南天无此花，丽情还比牡丹奢。难忘西掖归来早，赠与妆台满镜霞。
题赤壁赋意图
王行（元代）

羽扇风前故迹，洞箫声里高秋。怅望美人何处，江山应识重游。
河决
石介（宋代）

昆仑山最大，峨峨横绝域。
黄河地下来，汹汹不可测。
河伯一发怒，擘开昆仑石。
水出东北陬，浩渺无涯极。
平地水行疾，九州如咫尺。
汤汤势滔天，黎元多沈溺。
上贻尧心尤，四岳举鲧塞。
鲧用汩彝伦，九载无成绩。
尧怒不能治，遂行羽山殛。
有子其曰禹，命使嗣父职。
洛中得龟书，九畴文甲坼。
禹乃乘四载，周游视水迹。
百川各复道，九河皆开辟。
禹功既已成，水患方兹息。
窃思大禹意，河九为远策。
况云杀其溢，闻之孔安国。
三代逾千年，所以无灾厄。
战国争土疆，诸侯用诈力。
迁徒无常岁，湮沦不可识。
堤障遏水势，沟渠绝地脉，
禹道不复究，河流有壅隔。
频为中国患，不国不安席。
从官徒负薪，河泊弗受壁。
斫尽淇园竹，安救瓠子役。
民力殚将竭，国材耗亦剧。
四方竞上疏，群臣争筹书。
田蚡方为相，书来多持扼。
岂顾天下利，惟以私田惜。
贾让不为用，延年亦见斥。
如何圣人功，千载复不得。
皇宋运熙泰，四圣崇道德。
百蛮皆臣顺，万物遂生殖。
七八十年间，人不闻金革。
惟兹澶滑郡，河决亦云亟。
常记天禧中，山东与河北。
藁秸赋不充，遂及两京侧。
骚然半海内，人心愁惨戚。
河平未云几，堤防有穴隙。
流入魏博间，高原为大泽。
良田百万顷，尽充鱼鳖食。
救之成劳费，不救悲隐恻。
吾君为深虑，不食到日昃。
我忝窃寸禄，素餐堪自责。
不负一畚土，私辄逃丁籍。
又无一言长，万分有裨益。
与世同浮沈，随群甘默默。
亦或中夜思，斯民苦瘦瘠。
四年困蝗旱，五谷饵蝥蠈。
年来风雨时。才得一秋梦。
手足犹疮痍，饥肤未丰硕。
若待四体肥，斯民无愁色。
不然寻九河，故道皆历历。
一劳而永逸，此成功无歝。
或可勿复治，顺其性所适。
徙民就宽肥，注水灌戎狄。
试听刍蕘言，三者君自择。
秋夜捣衣曲
何乔新（明代）

高梧露堕银床冷，宫漏沉沉夜初永。碧落无云月正中，楼台滉初玻璃影。

轻移芳屣下空庭，未拂瑶玷已怆情。玉腕徐挥捣寒素，丁东写出断肠声。

非丝非竹亦非木，碎佩繁铃断还续。壮如巫峡泻春涛，清似寒溪漱鸣玉。

商声呜咽徵声悲，散入秋空远更微。公主辞唐嫁回纥，文姬归汉别焉支。

乍沉乍振声尤苦，顾影无言泪如雨。严陵台上哭孤臣，白傅舟中泣商妇。

砧声转急愁转深，栖乌惊起啼霜林。长风吹入征夫耳，应识香闺怅望心。

玉杓斜指天将曙，停杵凄然倚庭树。却爱莲塘水不波，双鸳交颈眠香雾。
眼病二首
白居易（唐代）

散乱空中千片雪，蒙笼物上一重纱。纵逢晴景如看雾，

不是春天亦见花。僧说客尘来眼界，医言风眩在肝家。

两头治疗何曾瘥，药力微茫佛力赊。

眼藏损伤来已久，病根牢固去应难。医师尽劝先停酒，

道侣多教早罢官。案上谩铺龙树论，盒中虚撚决明丸。

人间方药应无益，争得金篦试刮看。
咏兰
蒋兹（清代）

曲奏当年明月夜，美人心事水潺潺。如何芳草迷归路，洒落香痕满世间。
晚宿双峰驿楼与故人陈哲言别
王偁（宋代）

山暝烟已敛，林凉月初生。
扁舟泊江汜，候吏欣相迎。
登楼引孤兴，开筵坐空明。
杯分剑溪绿，帘卷双峰青。
几席湛碧流，兰气浮冠缨。
泠泠露丛鹊，中夜四五惊。
偶因念物性，终焉感吾情。
十年怀一枝，三匝栖未宁。
兹晨胡为哉，又逐孤云征。
良宵一邂逅，明发增屏营。
萧萧众籁寒，万壑同时鸣。
缄辞别知己，解缆摇行旌。
念奴娇（探梅）
侯置（宋代）

衰翁憨甚，向尊前、手捻一枝寒玉。想见梅台花更好，一片琼田栖绿。短辔轻舆，大家同去，取酒偿醲馥。元来春晚，万包空间黄竹。

休恨雪小云娇，出群风韵，已觉桃花俗。羯鼓声高回笑脸，怎得天公来促。江上风平，岭南人远，谁度单于曲。明朝酒醒，但余诗兴天北。
再赋三首 其一
周紫芝（宋代）

孤根雅宜幽处，空明宛似僧房。我作蒲团燕坐，时参鼻观清香。
游罗汉院途中口占
李处权（宋代）

休论至后日相催，乘兴篮舆到岭隈。
风竹尽摇花玉玦，云山浑作烂银堆。
须知此日逢僧话，不减当年访戴回。
更喜彭君真我辈，溪流渡马肯相陪。
和陈尧臣
释绍嵩（宋代）

羡君潇洒有余清，霜翮摩霄万里情。
冰雪照人徐孺子，篇章高体谢宣城。
摇窗竹色留僧语，步野风寒散酒酲。
明日岳阳楼上去，不妨谈笑又诗成。
句
孙何（宋代）

飞泉落翠巘，爽籁生寒空。
落花怨十首
刘克庄（宋代）

天女殷勤散，风姨僝僽空。
儿童扫落叶，蜂蝶抱枯丛。
闻禽
引履祥（清代）

寒光已逗人慵起，鸡声未已鸟声催。凡物有知皆药旦，因思百蛰候行雷。
诗偈 其一三六
庞蕴（唐代）

耳闻无相理，眼空不受色。鼻嗅无相香，舌尝无相食。

身着无相衣，竟随无相得。心静越诸天，神清见弥勒。

十方同一乘，无心记南北。
归自寸金堤绕城南转至望涉楼下柳阴扶路草色
项安世（宋代）

十里河堤接郡城，城边杨柳密于屏。
行人尽日翠阴里，啼鸟数于残酒醒。
七泽观前无限草，高沙湖外一时青。
斜阳极目春如海，只有平庵两鬓星。
偈颂八十七首
释慧开（宋代）

格外一机，万灵莫测。
向上一著，千眼难窥。
青山白云父，白云青山儿。
春风二三月，桃李自成蹊，
笑杀灵云道不疑。
送厉校书从事凤翔
许棠（唐代）

赴辟依丞相，超荣事岂同。城池当陇右，山水是关中。

日有来巴使，秋高出塞鸿。旬休随大旆，应到九成宫。
铁杵成针
祝穆（宋代）

磨针溪，在象耳山下。世传李太白读书山中，未成，弃去。过是溪，逢老媪方磨铁杵。问之，曰：“欲作针。”太白感其意，还卒业。
秋晚梁园饯别陈孝廉兄弟北上分得东字二首 其二
卢龙云（明代）

萧萧万木起秋风，共向山厨荐晚菘。客路远冲枫叶赤，曲江春待杏花红。

双龙色借林霞外，三凤祥呈海日东。伫听京华消息好，孙枝方信长高桐。
双涧寺二首
黄庭坚（宋代）

二水奔奔鸣屋除，松林落日吼乌菟。
老僧更有百岁母，白发身为反哺乌。
题小室二首
刘克庄（宋代）

已向深林卓小庵，是中仅可着禅龛。
士师何止三无愠，中散居然七不堪。
一去重华那复得，方当盛汉勿多谈。
近来弟子俱行脚，谁伴山僧面壁参。
杜倅再示前韵继这二首
王洋（宋代）

惭愧诗筒数往回，自嫌局促困驽材。
尘踪已挂旧官壁，妙语犹随新雨来。
好客共谋良夜醉，养花长得四时开。
知君客里犹行乐，端为襟怀不染埃。
诉衷情
张元干（宋代）

形似之美。久欲记之而因循。比与诸公和长短句，故及之以诉衷情。盖里中推星球红、鹤顶红，皆佳品。海舶便风，数日可到

儿时初未识方红。学语问西东。对客呼为红蕊，此兴已偏浓。

嗟白首，抗尘容。费牢笼。星球何在，鹤顶长丹，谁寄南风。
初拜留院少师相公赠诗用韵拜酬
严嵩（明代）

金陵楼阁倚天开，玉署晴云覆禁槐。荐赋敢晞文似者，拜恩真荷帝俞哉。

鸿钧播物宁论德，豹管窥斑却愧才。拭目庙堂歌喜起，五星重聚凤凰来。
子功补之远送海错甚珍
张孝祥（宋代）

白彘乌羊见未曾，青蛇赤蚁当常珍。忽惊海物来登坐，能致南烹有故人。

万里漂流怜逐食，百年粗粝愧尝新。新篘恰趁来时熟，细酌梅花雪片春。
泊舟支硎经灵岩游赤山夜珠坞二首 其二
黄省曾（明代）

室以支公建，山犹皇妹名。红云升白马，绿草掩珠缨。

奏酒开今眺，游轺动古情。石门栖玉馆，弥使客怀萦。
戏遣老懹
陆游（宋代）

儿时万死避胡兵，敢料时清毕此生。
已迫九龄身愈健，熟观万卷眼犹明。
深深小坞梅初动，潋潋清溪水欲平。
安得飘然从此逝，缑山风月听吹笙？
东畿舟居阻惊怀寄二三知旧三首之二
贺铸（宋代）

寒洛未澌结，东趋江海深。
舟人惊朝鼓，歛繂逗长林。
林端落滞惊，沙际起鸣禽。
病客坐长叹，摄衣涕流襟。
亲朋自兹远，可是慕山阴。
兴尽莫回楫，何人知此心。
登庐山
刘删（南北朝）

野烟出炉上，山花落镜前。危梁取大壑，瀑布挂中天。

秦始眺宇宙，汉武上旌旃。结庐分往籍，留艑映遐年。
次韵岩起晓晴
李弥逊（宋代）

白衣苍狗暗还明，造物何心听改更。
雨足龟鱼方得计，日高蛙黾自消声。
浮溪荇带罗初展，粘壁虫书字不成。
正喜太清无点缀，惨舒谁复较阴晴。
承天观
沈括（宋代）

上士修真地，曾无俗混淆。云根起坛级，江面出松梢。

轩静檐垂斗，窗虚洞接茅。何当脱尘滓，来结皎然交。
咏八仙 撚鼻
韦骧（宋代）

道气本冲融，胡为撚鼻中。知无愿言嚏，聊以快吾衷。
奉和幸安乐公主山庄应制
李迥秀（唐代）

诘旦重门闻警跸，传言太主奏山林。是日回舆罗万骑，

此时欢喜赐千金。鹭羽凤箫参乐曲，荻园竹径接帷阴。

手舞足蹈方无已，万年千岁奉薰琴。
游南屏寺忆孙太初
李时行（明代）

太白山人竟不回，风流争羡谪仙才。云游五岳还词赋，豹隐三吴自草莱。

习静著书常闭户，狂歌散发独登台。鸾骖一去无消息，花满西湖空自开。
听雨
黄庚（元代）

老来已觉此身闲，近日唐诗亦懒看。
半榻白云眠听雨，一窗帘影隔春寒。
和子华过王师家见梅花盛开呈君实子骏兼简尧
司马光（宋代）

去年与客尽清欢，今日重来立马看。
犹足携觞同醉在，只愁风雨横相干。
郭璞墓
庄纶渭（清代）

一江划断天南北，古墓争传郭景纯。今日经过私借问，索还江管赠何人。
畴依
王柏（宋代）

至哉子思，忧道失传。
推本遗训，中庸一编。
提挈网维，开示蕴奥。
无声无臭，熟窥其妙。
记杂画·卖炭图
刘克庄（宋代）

衣襟成墨色，面目带煤尘。
尽爱炉中兽，谁怜窑下人。
游灵岩
刘过（宋代）

风露凄然八月秋，瘦藤扶我到山头。
僧居突兀飞鸿上，人迹依山任鹿游。
旧事已空流水在，闲情都付落花休。
越王未是真尝胆，计出婵娟事可羞。
永遇乐（为洛滨横山作）
张元干（宋代）

飞观横空，众山绕甸，江面相照。曲槛披风，虚檐挂月，据尽登临要。有时巾履，访公良夜，坐我半天林杪。揽浮丘、飘飘衣袂，相与似游蓬岛。

主人胜度，文章英妙，合住北扉西沼。何事十年，风洒露沐，不厌江山好。曲屏端有，吹箫人在，同倚暮云清晓。乘除了、人间宠辱，付之一笑。
三叠泉
洪咨夔（宋代）

捉月仙人不到处，骑鹄凌风高着步。
巃嵷翠壁插天开，天上飞来素涛怒。
玻瓈琢出莲花漏，激电汲蜍高下注。
布帆危挂八节滩，饱风吹上龙门路。
冰丝细织无幅绡，雪花乱卷有声絮。
蔚然而龙锵然韶，大者如珠小者雾。
解衣盘礴踞虎豹，遥送空蒙湿巾屦。
金铺玉户蔡家姝，拍手招人笑相顾。
麻姑老矣不解事，指点五云推使去。
酹江月 题天籁老人像天籁金末词人。
陈霆（明代）

滑稽玩世，知胸藏、多少春花秋月。天籁有词人有像，还是遗山风骨。

松下巢由，竹闲逸少，气韵真高洁。坐谈抚掌，溪山等是诗诀。

见说多景楼前，凤凰台上，醉帽风吹裂。千古英豪消歇尽，江水至今悲咽。

九死投荒，三年坐困，一样成愁绝。寄声知否，酒杯当酹松雪。
陆军官学校开校礼成赋呈有栖川炽仁亲王
黄遵宪（清代）

为将不知兵，是谓卒予敌。不教驱之战，岂能出以律。

桓文节制师，苏张纵横策。制胜非有他，所贵在练习。

日本二千年，本以武立国。幕府值季世，犬戎迭相逼。

贤豪争勤王，蔚成中兴辟。环顾五部洲，沧海不可隔。

函关一丸泥，势难复闭壁。勇夫且重闭，岂曰偃兵革。

天孙茅缠槊，高丽铁铸的。古岂无利器，今合借他石。

近年欧罗巴，兵法盖无匹。广轮四海图，上下千年籍。

择长以为师，悉命译人译。广厦千万间，多士宅尔宅。

群萃而州处，乃受观摩益。使指固藉臂，伏足固藉翼。

得一良将才，胜百连城璧。是日营门开，军容茶火赫。

贤王代临雍，客卿咸就席。组练简一千，距跃习三百。

拐马熟连环，飞炮鸣霹雳。亦有轻气球，凌风腾千尺。

准人兴相扑，馀技及刺击。粲粲西人服，竦立咸屏息。

王告汝多士，勖哉宜勉力！刃当摩厉须，锥乃脱颖出。

千日可不用，竞惕在朝夕。王告汝多士，豺虎在有北。

养汝民脂膏，为民出锋镝。汝能捍城民，俾汝公侯伯。

我士曰唯唯，拜手受诏敕。使者睹兹礼，欢忻目屡拭。

念余捧载书，相见藉玉帛。同在亚细亚，自昔邻封辑。

譬若辅车依，譬若掎角立。所恃各富强，乃能相辅弼。

同类争奋兴，外侮自潜匿。解甲歌太平，传之千万亿。
寄孙元忠 其四
孔平仲（宋代）

不恨我衰子贵时，经济实藉英雄姿。君有长材不贫贱，莫令斩断青云梯。

骅骝作驹已汗血，坐看千里当霜蹄。省郎京尹必俯拾，军符侯印取岂迟。
下第次姚公绶春兴杂咏韵九首 其九 春草
张弼（明代）

带雨和烟色更深，天涯游子思难禁。弟兄况隔一千里，梦绕池塘夜夜心。
宛转词
孙炎（明代）

流黄机，响春闺，织成幼时华彩衣。
玉为容，水为瞳，二十嫁与梁家鸿。
妾鼓瑟，郎鼓琴，海枯石烂同一心。
云母屏，夜向冥，郎是明月妾是星。
鞭珊瑚，障流苏，郎骑高马妾坐车。
女萝枝，延兔丝，绵缠到老郎自知。
径寸珠，水中居，团圆到老妾不如。
【南吕】骂玉郎过感皇恩采茶歌
曾瑞（元代）

四时闺怨
春
花飞春去愁偏甚，情缘恶梦难禁，分钗破监别离情。泪满襟，鸾拆衾，鸳分枕。弦断瑶琴，髻坠琼簪，玉消香，裙退锦，钏憁金。郎欢娱未审，妾烦恼特深。慵针指，懒梳掠，倦登临。
闷相侵，恨相寻，闲愁闲闷绿成阴。念想逐宵浑废寝，相思无日不伤心。
夏
纱厨烟淡波纹簟，惊午梦恨厌厌，别离情绪难绝念。闷转添，恨转添，愁无厌。
问卜求签，有苦无甜。痛无心，调锦瑟，对妆奁。泪淹残杏脸，愁压损眉尖。欢娱俭，愁检束，闷拘钳。近雕檐，簌朱帘，困人天气扇慵拈。云髻蓬松愁病染，缃裙宽掩舞腰纤。
秋
斜阳万点昏鸦乱，闲楼阁映林峦，漫天愁闷为奴伴。眉黛攒，秋水漫，柔肠断。
刀搅锥剜，情苦心酸。晚帘栊，笼双凤，锁孤鸾。病身属恨管，暮景序愁端。云初判，月正圆，夜漫漫。景难观，闷难搬，流苏空掩枕衾宽。暗想有缘添恨满，料应无梦继情欢。
冬
同云黯黯冰花放，梅扑簌絮颠狂，严凝寒透红绡帐。情感伤，难抵当，愁魔障。
风竹敲窗。雪月侵廊。暮寒生，欢梦少，漏声长。漫魂劳意攘，空腹热肠荒。何曾忘，愁万缕，泪千行。掩空堂，锁余香，消疏景物助凄凉。梅竹无言成闷赏，心情怀恨入愁乡。
渔父
长天远水秋光淡，天连水影相涵，澄波万顷渔舟泛。月满潭，鱼满篮，船着缆。
紫蟹黄柑，白洒红蚶。醉魂酣，杯量减，酒空坛。赖江湖壮胆，仗鱼鳖供馋。睚时暂，同苦甘，共妻男。暮云昙，晓山岚，六合为我一茅庵。富贵荣华难强揽，衣食饱暖更无贪。
风情
酸丁词客人多儳，歌白苎泪青衫，风流歇豁着坑陷。冷句儿詀，好话儿□鸟，踏科儿钐。风月贪婪，云雨尴九咸。你妆憨，咱□淹。影羞惭，惜花心旋减，噀玉口牢缄。情绝滥，意莫贪，眼休馋。出深潭，上高岩，方知色界海中淹。美女花娇休去览，老婆禅奥莫来参。
惜花春起早
春鸡梦断云屏夜，银烛短篆烟斜，朱帘卷起梨花月。酒晕颊，人乍怯，风儿劣。
绿映红遮，似锦障周折。金沙软睡鸳鸯，杨柳晴啼杜宇，牡丹暖宿胡蝶。花枝蹀躞，花影重叠。木香洞薰兰麝，茶蘼架飘玉雪，苍苔径绣纹缬。秋千外月儿斜，西楼畔鸟声歇，海棠丝穿透露珠儿踅。宿酒禁持人困也，东风寒似夜来些。
闺情
才郎远送秋江岸，斟别酒唱阳关，临岐无语空长叹。酒已阑，曲未残，人初散。
月缺化残，枕剩衾寒。脸消香，眉蹙黛，髻松鬟。心长怀去后，信不寄平安。拆鸾凤，分莺燕，杳鱼雁。对遥山，倚阑干，当时无计锁雕鞍。去后思量悔应晚，别时容易见时难。
闺中闻杜鹃
无情杜宇闲淘气，头直上耳根底，声声聒得人心碎。你怎知，我就里，愁无际。
帘幕低垂，重门深闭。曲阑边，雕檐外，画楼西。把春酲唤起，将晓梦惊回。无明夜，闲聒噪，厮禁持。我几曾离，这绣罗帏，没来由劝我道不如归。狂客江南正道迷，这声儿好去对俺那人啼。
题苏氏巽风阁
李石（宋代）

巽风起东南，大地万物小。
吴门共延瞩，匹练横江表。
赋汉印
唐悊（宋代）

关中金印岂秦关，想见风流汉已还。大飨似书谯县石，兰亭宁数会稽山。

空馀此日归囊橐，曾是当年杂佩环。万户况将取如斗，此章何足系腰间。
吊黄龙和尚塔
释克文（宋代）

示灭师何速，空遗塔此中。僧闲四海锡，谁复九年风。

鸟外千峰绕，人间一径通。寥寥朝与暮，唯有白云同。
腰痛
胡仲弓（宋代）

门前齐雪立，因被病相魔。
堪佩金鱼否，能悬宝剑麽。
折非陶令懒，瘦似沈郎多。
已办扬州鹤，其如十万何。
游仙二章上范殿撰洁庵先生 其一
程公许（宋代）

风埃曀八表，涛澜浩无涯。岧峣昆崙峰，高与星纬排。

真人抚元运，太虚以为家。控辔下碧落，蜚步凌紫霞。

周览兴未已，归憩谁与偕。乔松抚瑶瑟，偓佺荐琼花。

颦蹙睨尘世，腐鼠纷攫拿。迢遥五云佩，荡漾八月槎。

我欲往从之，层云不可阶。素心耿相照，退当三月斋。
望云诗，为翼城常盘赋
张昱（元代）

风吹白云天上来，游子望云心眼开。小时见云在亲侧，安得亲眼云往回？

世家翼城桐叶里，云自往回亲在彼。昔年捧檄为荣亲，得官拜亲云亦喜。

所怜得禄远莫分，委质为臣命在君。青袍骏奔各有事，斑衣儿啼更勿云。

我知尔家广田宅，小弟朝朝纵围猎。暮归雉兔满马鞍，不使高堂甘旨缺。

望中有使频寄书，夫人堂上哭罗襦。愿尔长辞杨震金，愿尔长悬羊续鱼。

亲之念子无不至，子思其亲云即是。红颜蚤受县君封，莫计眼餐太仓米。

桐叶之里非一家，如尔兄弟谁不誇。墙头风吹紫荆树，堂前露浥萱草花。

莫言亲远翼城县，万里关河如对面。一官九考今八年，指日云中又相见。
送王待制自温州移镇三山
白玉蟾（宋代）

春暖涂歌里咏喧，鹑衣百结过苏天。
九重亲擢公为此，百姓皆苏我自然。
五马重来寻墨沼，一麾又去镇闽川。
庙堂相位犹虚左，已筑沙堤在日边。
皇女周汉国端孝公主挽诗二首
刘克庄（宋代）

甥馆恩通内，妃茔诏卜邻。
来应自仙佛，去尚恋君亲。
望送龙绡湿，封崇鹤表新。
不能秉彤管，羞愧作词臣。
奉诏过都代书寄昭文相公
宋庠（宋代）

六年衰鬓两为州，何意瓜时谒冕旒。
去位本无三已色，过城应有复来讴。
吹虀胆怯空思勉，沦骨恩深未易酬。
即日诣门重谢罪，豫惭危涕满中篝。
阁下咏怀
王禹偁（宋代）

正向承明恋直庐，年来华发已侵梳。
官清自比乘轩鹤，心小还同畏网鱼。
西掖永怀王阁老，北门堪叹扈尚书。
会当辞禄东陵去，数亩瓜田一柄锄。
哀吕东莱
巩丰（宋代）

呜呼吕夫子，天姿素颙昂。
文献绍家学，刻意稽虞唐。
看书如月，洞照所未详。
云雾养豹质，彝尊瑑龙章。
椎锋裹头岁，蹑足游四方。
取友凌晨楚越，笃志日自强。
著眼嚣尘上，口不挂否藏。
坚车遵大路，双辔多王良。
笔阵万人敌，严严亚夫营。
既壮道愈焯，维斗揭太常。
朝路阅时变，有意夫明昌。
呜呼命非耶，一病俄殂丧。
百年能几见，痛在予衷肠。
恭惟经济学，日就而月将。
便便五经笥，笑视古锦囊。
订史参理乱，一一堪施行。
圣伏道绝塞，繄我为发明。
无心著师说，独逊时辈声。
盘礴九云梦，胸次莫与京。
炉烟对姬孔，脱落翰墨场。
耳目所纂辑，如春之发生。
退然避时誉，敛衽不肯当。
居忧寄萧寺，举俗载其名。
户外履常满，摄齐愿升堂。
树阴敷昼户，静对书一床。
是中亦何有，乃独不可量。
吾则不尔拒，岁寒永相望。
嗟丰幼甚愚，圣读初滥觞。
先生与之进，闻见昔未尝。
抠衣莫我旧，岁签今几更。
山林有陈迹，尚想曳杖声。
精衷无渝泐，气序有翕张。
俯仰十数载，淹留竟奚成。
群趋竞场屋，意气无激扬。
荏苒去函丈，有愧弟子行。
册府罗鹭羽，寻拜尚收郎。
明堂资众木，待公举修梁。
丰时游庠序，门墙迩康庄。
偕我二三子，振袂时骞翔。
黄尘乌帽底，自觉神观清。
每伺趋局暇，进揖班马香。
先生为酬酢，讲贯忘暄凉。
于时萃英髦，王路均且平。
苏醒忧国病，斟酌鉴古情。
门外有过辙，颇怪来往并。
再岁感末疾，长江理归航。
江滨多送客，飞盖惊凫鶬。
走实厌众味，食鱼必河鲂。
岂其嗜野蔌，而置稌与秔。
敬愿持此心，不厌道阻长。
及归供洒扫，药饵常待旁。
庶几秉一炬，上接星宿芒。
师门谢宾客，童穉亦叹惊。
唯有旧学徒，尚俾承余光。
神闲造冲邈，气定绝慨慷。
啸傲羲皇上，税驾无何乡。
今岁二月中，丰入须女城。
床下拜庞老，城隅有幽坊。
维时春气和，天宇新霁晴。
先生呼我俱，缓步临前楹。
露菊擢翠羽，风篁韵繁筝。
昼坐欣至夕，话尽一再更。
诲言皆砭石，易知复难忘。
委曲到肝鬲，如啜黄昏汤。
出门九徘徊，三复心遑遑。
提撕不予弃，感切涕泗横。
先世有遗书，故墟有山房。
尚冀疾有间，挈领提其纲。
敢以学为嬉，坐使素业荒。
誓当服明训，为衣不为裳。
笔著将脱稿，后生有宪章。
家传人诵之，岂但师张程。
研精固有造，栖迟讵无成。
呜呼寝门恸，兹祸谁使令。
天高不可诉，仰视空茫茫。
枯琴在东壁，遗履陈西厢。
未续千古泪，桂魄三阙盈。
慨昔身健日，浮言多谤作。
黄钟自疏越，郑卫徒铮铮。
事定盖棺了，玄黄閟青箱。
堂堂那复见，薄奠摅寸诚。
斯文倘有继，师道其张皇。
葛坞
杨蟠（宋代）

此坞久无色，何年朝太真。
晓井云下路，犹恐是仙民。
胡元之提刑寺丞迂涂相过宠示二诗次韵为谢兼简赵再可经略张君量运使
周必大（宋代）

惠政郡州楷，清名万口传。南交需按察，北阙正详延。

契分元重复，封疆互接连。劳归知有日，还伫楚江边。
雨中湖上绯桃盛开舟子维缆于树因书二十八言
文彦博（宋代）

灼灼秾华照碧流，素烟丝雨助妖柔。武陵不放刘郎去，更就桃根系小舟。
淡黄柳·归舟咏蝉
沈湘云（清代）

寒蝉乍咽，桥外停兰楫。一带江村残雨歇。听到五更欲断，淡月萧疏又秋色。
这时节，梦儿乍成得。橹声苦、响偏急。记乌衣巷柳曾相识。捲起孤蓬，迢迢往事，一树无情自碧。
十二月初六日栖懒和方山
杜范（宋代）

携手喜初晴，夜光列星汉。栖懒壁上图，昉于此乎看。

诗翁为抽思，宫徵手自案。一醉不敢辞，斗胆破崖岸。
丹元子步天歌 太微宫
王希明（唐代）

上元太微宫，昭昭列象布苍穹。端门只是门之中，左右执法门西东。

门左皂衣一谒者，以次即是乌三公。三黑九卿公背傍，五黑诸侯卿后行。

四个门西主轩屏，五帝内坐于中正。幸臣太子并从官，乌列帝后从东定。

郎将虎贲居左右，常陈郎位居其后。常陈七星不相误，郎位陈东一十五。

两面宫垣十星布，左右执法是其数。宫外明堂布政宫，三个灵台候云雨。

少微四星西南隅，长垣䨥䨥微西居。北门西外接三台，与垣相对无兵灾。
早梅芳近
李德载（宋代）

残腊里，早梅芳。春信报新阳。晓来枝上斗寒光。轻点寿阳妆。

雪难欺，霜莫妒。别是一般风措。望林人意正夭饶。又看长新条。
前清太庙
柯鸿年（清代）

宝座庄严动孝思，苍天老柏影迷离。千秋俎豆今消矣，九庙精灵遂馁而。

白玉阶前野草长，紫金殿上暗尘弥。归途追想康乾世，犹对斜阳立长时。
以读书破万卷下笔如有神为韵赋十诗送赵然然
方回（元代）

羲皇卦未画，世间有何书。
今人所校者，惟亥豕鲁鱼。
曷不洗肺肠，求诸天地初。
此理傥有得，万卷皆空虚。
和朱文聊落解后书怀
吴芾（宋代）

先生英气欲横秋，唾手功名岂待求。
共指层霄看展翼，谁知平待亦沉舟。
箦中宰相宁嫌辱，胯下将军未足羞。
有志会须腾踏去，莫将富贵羡王侯。
阳春曲·赠海棠
徐再思（元代）

玉环梦断风流事，银烛歌成富贵词。东风一树玉胭脂，双燕子。曾见正开时。
石桥楼待
刘学箕（宋代）

当年立雪直齐腰，宗旨流傅到石桥。
风急窗寒灯影远，疏梅无语夜香销。
禅人并化主写真求赞
释正觉（宋代）

山之寒兮带雪，水之清兮含月。
默而灵兮卓卓妙存，静而应兮尘尘光发，
彻见离微兮任出任没。
偈颂一百五十首
释心月（宋代）

忌口自然诸病减，多情未免有时劳。
贫居动便成违顺，只得清闲一味高。
竹斋述事
裘万顷（宋代）

梦魂惊断渺难续，卧听竹晨风泠泠。
寒蛩争鸣绕四壁，缺月并泠横疎棂。
平生细字发欲白，午夜短檠灯尚青。
稻粱作计吾不愿，愿学沧海鸿飞冥。
送运判韩宗道赴阙
赵抃（宋代）

去岁间关到蜀时，闻君早作促装期。初疑倾盖无多日，今幸分携已及期。

晓栈直登云里路，腊梅还见雪中枝。紫宸入觐从容对，剑外民灵荷帝慈。
谒岳忠武庙
王峻（清代）

强弓手挽雅歌娴，未许韩刘伯仲间。谁使朱仙回玉帐，转愁雪仲有刀环。

长城自坏天难问，半壁偏安主厚颜。遗庙近邻嵇绍墓，灵旗风静古碑闲。
句 其十四
王安中（宋代）

谁料此行逾溠水，吾能未到说随州。
牡丹（一作咏牡丹未开者）
韩琮（唐代）

残花何处藏，尽在牡丹房。嫩蕊包金粉，重葩结绣囊。

云凝巫峡梦，帘闭景阳妆。应恨年华促，迟迟待日长。
题画竹 其二
仇远（元代）

净洗碧娟娟，颜色如少年。窗前风收雨，阶下笋行鞭。
送浮屠善慧
王之道（宋代）

云涛霜巘正峥嵘，梦里清游觉尚惊。
师到西湖如得句，不妨频寄老书生。
晓醒追思夜来句四首
白玉蟾（宋代）

茆屋萧然诗满怀，一天风雪白皑皑。
身如纸帐梅花梦，心似香炉柏子灰。
雪中访别魏使君 其二
释居简（宋代）

大雅离骚不入时，反骚变雅又奚为。天台好处休提掇，只咏寒山拾得诗。
作乐导水 其十二 西堤晚眺
许有壬（元代）

小亭何用赤阑桥，细柳新荷绿四遭。落日胡床更东望，碧天如水月轮高。
送侍读常尚书绝句六首
刘克庄（宋代）

瑶编日益百千人，琛税年夸钜万缗。
公对玉阶方寸地，细为天子说州贫。
浮海
曹家达（清代）

胶东此去感情多，独立苍茫发浩歌。岛月宵寒孕蠃蜃，海天春涨啸鼋鼍。

解衣水母衔云出，奋鼓冯夷踏浪过。四顾无俦羁绊绝，不教中道悔蹉跎。
过丹塘访云从罗隐君不遇
刘崧（元代）

绿竹溪流外，丹山夕照边。入门双桂古，绕屋数峰圆。

烟暖吹藜阁，云寒穫稻田。如何不相见，怅望故悽然。
书懹
陆游（宋代）

愁向东华蹋软红，暂归旧隐乐无穷。
石池洗药涓涓水，渔艇投竿嫋嫋风。
尽日醉醒菱唱里，邻家来往竹阴中。
何须列戟长安第，四面云山拥此翁。
寄杜先生诗
孙偓（唐代）

蜀国信难遇，楚乡心更愁。我行同范蠡，师举效浮丘。

他日相逢处，多应在十洲。
寄刘泗州
黄庭坚（宋代）

万马千艘要路津，禅翁新画两朱轮。
行春定得忘言对，金碧浮图何姓人。
咏邑前榕树因忆子厚有榕叶满庭之句
卢龙云（明代）

双榕何岁植，苍黛已盈围。雨过百花尽，莺啼乱叶飞。

高人去云远，往事是耶非。欲拟甘棠咏，其如和者稀。
八月廿三日偕徐性臣重游慈仁寺 其二
路朝霖（清代）

又听经声到上方，长明镫下礼空王。书摊漫说前朝市，窑变争空古佛妆。

杰阁花深留美荫，小池荷老剩余香。卢沟行骑登高见，怕动轮蹄断客肠。
感皇恩·七十古来稀
辛弃疾（宋代）

七十古来稀，人人都道。不是阴功怎生到。松姿虽瘦，偏耐云寒霜晓。看君双鬓底，青青好。楼雪初晴，庭闱嬉笑。一醉何妨玉壶倒。从今康健，不用灵丹仙草。更看一百岁，人难老。
句
李宗思（宋代）

邪色哇声方漫漫，是中正气愈骎骎。
宿山寺
贾岛（唐代）

众岫耸寒色，精庐向此分。
流星透疏水，走月逆行云。(疏水 一作：疏木)
绝顶人来少，高松鹤不群。
一僧年八十，世事未曾闻。
缘识
宋太宗（宋代）

忘中十种善为缘，达得真宗有后前。
利口饶教清似水，争如无事虑心田。
题赵希远案鹰图
范成大（宋代）

学射春山万岁湖，牙门列骑卷平芜。
如今黄土原边梦，犹识呼鹰嗾犬图。
宿青云驿
吴融（唐代）

苍黄负谴走商颜，保得微躬出武关。

今夜青云驿前月，伴吟应到落西山。
西行抵端州同崔计部黄宪副郭茂才话别
卢龙云（明代）

风雨长途黯不开，可堪新别故乡来。江头薄暮聊停舸，客里逢君漫举杯。

秉烛剧谈消永夜，推篷暝色落荒台。交亲怅念分携处，却苦津人解缆催。
题东华观
王建（唐代）

路尽烟水外，院门题上清。鹤雏灵解语，琼叶软无声。

白发道心熟，黄衣仙骨轻。寂寥虚境里，何处觅长生。
惜莲花
崔橹（唐代）

半塘前日染来红，瘦尽金方昨夜风。留样最嗟无巧笔，

护香谁为惜熏笼。缘停翠棹沈吟看，忍使良波积渐空。

魂断旧溪憔悴态，冷烟残粉楚台东。
粉蝶儿·绿鬓朱颜
姬翼（元代）

绿鬓朱颜，那禁两轮乌兔。被恩枷、爱绳缠住。重如山，深似海，浑枷担负。转头看，只赢得、一丘闲土。些子时光，白乾自招忧苦。早抽枷、快寻出路。水云乡，闲笑傲，开怀行步。有玄珠，待归来、向伊分付。
缪夫人挽诗
虞俦（宋代）

黯淡金花诰，凄凉柏叶觞。
开屏惨佳婿，扇枕念诸郎。
家事千奴橘，仙游一梦粱。
了知元不朽，千载有铭章。
宿荥阳
白居易（唐代）

生长在荥阳，少小辞乡曲。迢迢四十载，复向荥阳宿。

去时十一二，今年五十六。追思儿戏时，宛然犹在目。

旧居失处所，故里无宗族。岂唯变市朝，兼亦迁陵谷。

独有溱洧水，无情依旧绿。
曲江感秋二首
白居易（唐代）

元和二年秋，我年三十七。长庆二年秋，我年五十一。

中间十四年，六年居谴黜。穷通与荣悴，委运随外物。

遂师庐山远，重吊湘江屈。夜听竹枝愁，秋看滟堆没。

近辞巴郡印，又秉纶闱笔。晚遇何足言，白发映朱绂。

销沉昔意气，改换旧容质。独有曲江秋，风烟如往日。

疏芜南岸草，萧飒西风树。秋到未几时，蝉声又无数。

莎平绿茸合，莲落青房露。今日临望时，往年感秋处。

池中水依旧，城上山如故。独我鬓间毛，昔黑今垂素。

荣名与壮齿，相避如朝暮。时命始欲来，年颜已先去。

当春不欢乐，临老徒惊误。故作咏怀诗，题于曲江路。
诗
傅咸（魏晋）

零露浚江海，飞尘崇山岳。过谬佐台辅，安能任鼎餗。
日出东南隅行
沈约（南北朝）

朝日出邯郸。
照我丛台端。
中有倾城艳。
顾景织罗纨。
延躯以纤约。
遗视若回澜。
瑶装映层绮。
金服炫雕栾。
幸有同匡好。
西仕服秦官。
宝剑垂玉贝。
汗马饰金鞍。
萦场类转雪。
逸控写腾鸾。
罗衣夕解带。
玉钗暮垂冠。
宿远安县清溪寺
薛纲（明代）

谁信清溪别有天，上方台殿下方连。红尘不混金沙地，碧涧长流玉液泉。

一榻茶烟浮鬓外，四窗山色落吟边。年年王事经游此，肯结三生石上缘。
赠云居僧明公五首 其五
胡安国（宋代）

十年音信断鸿鳞，梦想云居顶上人。香饭可能长自饱，也应分济百千身。
栅山驿早起
韦骧（宋代）

栅山孤驿夜寒清，襆被㸐柴坐迟明。行旆动时红日上，肩舁经迟白云生。

连峰峭怪浓铺翠，流水盘纡数送声。自喜区区王事外，纵观佳境有馀情。
题明宗真儒卷六韵
杨巍（明代）

溯系唐尧后，分茅太岳东。贵无叔世态，雅有哲王风。

翰墨龙文绕，笙竽凤曲同。谈诗宗汉魏，讲道入鸿濛。

地近蓬莱阁，客迎碣石宫。愿言翊圣主，天禄共无穷。
秋怀三首 其二
陆深（明代）

鸿鹄非雠人，挽弓欲射之。蜻蛉亦何意，儿童解黏丝。

人生寄一世，毁誉安所期。高树多天风，高台多赫曦。

贞白苟不亏，岂能随崇卑。
次韵伯寿兄残春即事
喻良能（宋代）

屏居事幽潜，亲故成久别。
茅檐翳浓绿，酴醿堕香雪。
山气清凉国，溪声广长舌。
但须贤人酒，安用长者辙。
吟肠绕碧云，醉脸晕红缬。
奴耕谷可徯，儿书笔难掣。
地偏尘不到，心境两清绝。
啸歌何穷已，未觉处身拙。
点绛唇·蓼岸西风
赵长卿（宋代）

蓼岸西风，小舟江上渔歌唱。倚栏凝想。幂幂云垂帐。好事因循，寂寞闲惆怅。如何向。又来心上。空向高亭望。
读乐天集戏作五绝
苏辙（宋代）

乐天梦得老相从，洛下诗流得二雄。
自笑索居朋友绝，偶然得句与谁同。
汴梁公廨西楼二首 其二
路铎（金朝）

云态看来变，檐阴坐次移。一蝉吟未了，双鸟去何之。

薄宦槐安梦，浮名剑首炊。安心元有法，遣兴可无诗。
念奴娇（赋梅花）
辛弃疾（宋代）

未须草草，赋梅花，多少骚人词客。总被西湖林处士，不肯分留风月。疏影横斜，暗香浮动，□□春消息。尚余花品，未忝今古人物。

看取香月堂前，岁寒相对，楚两龚之洁。自与诗家成一种，不系南昌仙籍。怕是当年，香山老子，姓白来江国。谪仙人，字太白、还又名白。
山阳二首 其一
张舜民（宋代）

山阳水陆冲，乐饵人所赴。寂寞先生门，车轮不少驻。

贤哉彼二公，绰有尚贤风。恨不生羽翼，啸歌尊酒中。
赠姚季安
曾丰（宋代）

七年三度奉从容，今见吾惊大不同。
云雾蟠胸蒸疾雨，雷霆挟不驾长风。
悬知文与意俱到，政要眼随心并空。
度岭重参过庭学，归欤容更验新功。
鱼游春水 感忆
邹祗谟（清代）

十五盈盈小。投钿盒心烟缭绕。流连辛苦，不道佳期竟杳。

蘼芜巷里人何在，豆蔻花中春已老。泪落天涯，断肠多少。

极目年年芳草。闻绣阁玉蛾不扫。何事尺素传来，征鸿悄悄。

侧侧轻寒白日过，濛濛细雨黄昏早。酒醒更阑，数声啼鸟。
平时兄弟间十三章章四句送定叟弟之官桂林 其八
张栻（宋代）

南山有佳木，柯叶正敷荣。愿图岁晚功，大用宁小成。
同僧游{左洁右页}阳塘上生院
赵庚夫（宋代）

沿堤上下看沙鸥，得句支筇自点头。
风露高时将鹤伴，溪山好处载僧游。
老无志愿惟渔艇，閒有功夫上寺楼。
岁晚渊明须自笑，督邮未至合归休。
雨中同无求游龙山胜相观丈六金铜像历诸小刹无求作诗纪事次其韵三首 其三
饶节（宋代）

剥啄敲门惊隙尘，开门随处得清新。独怜桂子花开处，不见题诗病道人。
再次转庵韵
许及之（宋代）

安石移根烦使指，花蹙红绡谁擘毁。封姨妒作阿醋呼，同调何擘申及甫。

肯怜颠倒落绛英，祇觉韩公用心苦。流传午节遂成例，萱草戎葵并驱使。

真能染却白云殷，灵囿鲜繁金谷水。诗人爱节因爱花，射团点缀追前矩。

炎官鍊丹成绛雪，獭胆分杯凝赤髓。谁言不似舞裙红，色相异观特私喜。

点化精神欲然句，晋宋风流坡独取。鄙哉摘实儿女见，却要瓶罂结多子。
寄陈仲山 其二
许景衡（宋代）

劳劳苒苒任年华，何用逢春苦叹嗟。但得千钟倾竹叶，不妨一笑为桃花。

麒麟莫问行天路，鱼蟹从今饱海涯。祇恐爱閒成痼疾，却须妙手泛丹霞。
病还部议未许将北行
张宁（明代）

双鬓苍浪野兴生，静依疏柳听秋声。一身未老心先老，万事无成病早成。

门巷萧条归似客，江湖飘泊住还惊。如何岁晚青山下，犹有天涯未了情。
秋怀
罗公升（宋代）

明月从东来，幽窗光炯炯。
疏窗一尺许，写我肩与顶。
可怜窗下心，愧此窗上影。
和裴库部诸家雪 猎家
刘攽（宋代）

寒事轻杯酒，晨装急制衣。狐麋寻去迹，鹰隼竞横飞。

沙路浓随马，风毛盛合围。兴酣生鼻火，狂发会忘归。
将至兰陵道中以远岫重叠出寒花散漫开为韵
李处权（宋代）

故人限南北，昨日梦寐接。
朝来得素书，开缄意稠叠。
别时赠吴钩，璀粲犹在箧。
因循愧迟暮，欲见煌煌业。
昭君墓
常建（唐代）

汉宫岂不死，异域伤独没。
万里驮黄金，蛾眉为枯骨。
回车夜出塞，立马皆不发。
共恨丹青人，坟上哭明月。
论诗五首·其五
赵翼（清代）

诗解穷人我未空，想因诗尚不曾工。
熊鱼自笑贪心甚，既要工诗又怕穷。
磨铁罗汉赞
释了惠（宋代）

磨礲分寸工夫，建立针锋世界。
尚欠些子合尖，且待石头烂坏。
状元古井
侯应遴（明代）

南山凤去已无踪，尚有低吟墨里中。一自梧泉衍九仞，至今菽水重三公。

石栏疑积千春雨，清影犹摇万里风。遥想台州最胜事，渊源长自道之东。
自君之出矣三章 其三 济江
谢肃（明代）

晓装将北征，春江正东注。回澜涨蜀雪，远岸分楚树。

亭亭白狼峰，㵿㵿采石渡。即迎初日旭，复送残月曙。

阴阳倏旋周，何物独如故。扣船发清讴，飞凫为回顾。

孤生无百年，南北几来去。乘流虽足快，绝险自当惧。

投鞭语何誇，击楫气何怒。川岳混一家，乃不畏行路。

悠悠今古心，及此得□晤。斗酒且自陶，兹游谅难屡。
海棠月
张玉孃（元代）

永夜无人玉漏迟，圃圃月上海棠枝。
月留凉露芳尘暗，花弄清晖淑影移。
粉黛三千春对镜，银波万顷晓凝脂。
深闺为尔牵愁兴，坐间容光强赋诗。
次韵邓志宏送张思道游福唐
陈渊（宋代）

纷纷涴耳俱宜洗，坐遣高人厌丘里。迅流早自促行舟，更有西丘满江苇。

当年笔阵扫千军，今日流辈推能文。英辞谹辩洒醉墨，倏忽百变春空云。

人间万事秋毫细，轩冕傥来谁著意。身随去棹落波间，兴逐冥鸿渺天际。

三山便到蓬莱宫，卸帆海屿窥鱼龙。夜凉横笛弄明月，万顷琉璃秋色中。
改祭修斋决疑颂 第五疑：祭祀之家，及彼师巫，得何罪报耶？颂曰：
释遵式（宋代）

杀他还自杀，影响逐形声。鬼饱都无福，空招堕火坑。
夏畦
艾性夫（元代）

清晨步蔬畦，生意惨不绿。
烈哉三足乌，覆此五鼎餗。
呼童吸深清，且勿荒我菊。
一片云有心，停阴作花屋。
独坐看海棠二绝
王柏（宋代）

沈香亭下太真妃，一笑嫣然国已危。
当日杜陵深有恨，何心更作海棠诗。
二士避雨岩
李廌（宋代）

遇险思共济，胡粤无异心。
而我与夫子，义烈真断金。
阴崖避飞雨，群龙方恕吟。
岩中歌式微，相和相知音。
甲午季冬雨雪连旬公馀感触辄赋八绝 其二
黄仲昭（明代）

道傍甲第是谁家，金帐羊羔兴正赊。棘寺郎官清透骨，自敲冰片煮春茶。
花石诗十一章
邓肃（宋代）

蔽江载石巧玲珑，雨过嶙峋万玉峰。
舻尾相衔贡天子，坐移蓬岛到深宫。
衡江夕露
高棅（明代）

大江白露下，秋气横沧浪。
夜色不映水，微风忽吹裳。
孤舟待明月，时闻兰杜香。
次韵东坡蒲涧寺二首
白玉蟾（宋代）

陈踪行览寺门前，冷取椰瓢酌冷泉。
山下果然无白地，洞中尽冷有青天。
更谁识得安期事，且去参他景泰禅。
冠盖如云冷来往，如今何处有神仙。
药圃五咏 其四 川芎
方一夔（宋代）

芎苗高一丈，细花如申椒。不独服芎根，衣佩或采苗。

清芬袭肌服，岁久亦不消。所以湘浦客，洁修著高标。

我老苦多病，风寒首频摇。愿移一百本，溉根豁烦嚣。

虽无下女遗，乾叶插盈腰。逃泥贳旦暮，不学楚人谣。
涧水
路璜（清代）

涧水西南来，湍流如激箭。霜清潭亦澄，乱石出沙面。

断岸勒回波，莹澈毛发鉴。崖畔半村居，晨汲供炊便。

沿溪爱清泠，游鱼净可见。缅想枕流人，高风徒仰羡。
满江红·寂寞江城
林正大（宋代）

寂寞江城，┾只共、梅花幽独。揩病眼、佳人何许，嫣然空谷。幻出病姿真富贵，朱唇滞酒红生肉。笑漫山、繁李与夭桃，俱粗俗。迟日丽，春睡足。明月照，尤清淑。算移更千里，远从西蜀。流落病涯应可念，为渠剧饮仍歌曲。怕明朝、酒醒落纷纷，那忍触。
送姚提干行
郑清之（宋代）

虚斋填东鄞，从之南容君。
我初未之识，邕翰倾殷勤。
修洁以博习，秀美而有文。
玉犀映秋水，英辞涌春云。
鸡距角鲁蜀，昂然鹤非群。
晤言到圣处，商也乐所闻。
最喜直而义，壮音駥鼓鼖。
告子少於孟，先策养气勋。
牛山木信美，谨勿容斧斤。
助苗固得槁，可使稗不耘。
观子所植立，真能张吾军。
仁义可效治，渊源在河汾。
诗书自师友，芝兰足膏薰。
刚风接迳翮，去去翔霄旻。
清时有闻者，必也吾子云。
论诗三十首·三十
元好问（金朝）

撼树蜉蝣自觉狂，书生技痒爱论量。
老来留得诗千首，却被何人校短长？
齐宫
温庭筠（唐代）

白马杂金饰，言从雕辇回。粉香随笑度，鬓态伴愁来。

远水斜如剪，青莎绿似裁。所恨章华日，冉冉下层台。
感皇恩（海棠）
晁补之（宋代）

常岁海棠时，偷闲须到。须病寻芳懒春老。偶来恰值，半谢妖饶犹好。便呼诗酒伴，同倾倒。

繁枝高荫，疏枝低绕。花底杯盘花影照。多情一片，恨我归来不早。断肠铺碎锦，门前道。
郊庙歌辞。禅社首乐章。肃和
佚名（唐代）

黄祇是祗，我其夙夜。寅畏诚絜，匪遑宁舍。

礼以琮玉，荐厥茅藉。念兹降康，胡宁克暇。
端午贴子词·皇太子宫五首
真德秀（宋代）

彩索金为缕，香粳玉作团。
从今逢午节，岁岁奉亲欢。
八声甘州 登灵岩，和吴梦窗韵
易顺鼎（清代）

倒阑干入海古台边，珠帘夜飘星。葬红楼金屋，春空笑语，花影如城。

屧廊无人照水，浪卷太湖腥。一阵东风过，都是秋声。

蠡网千丝可借，待招来艳魄，相惜惺惺。看镜中天地，吴越一家青。

浸残霞、燕窗莺户，问何年、舍作白鸥汀。斜阳里、独寻僧去，辇路苔平。
寄内
刘敞（宋代）

风雨惊春老，山川入梦遥。此时看破镜，何处正吹箫。

旧种萱丛碧，新归燕语娇。佳期漫自笑，不似浙江潮。
谢任遵圣光禄惠诗
文同（宋代）

常念文选诗，最爱颜光禄。
君今作此官，诗亦颜之躅。
寻常得君诗，如隼饥见肉。
凡当忧愤际，不可不取读。
我自山南归，幽居值炎溽。
六月久不雨，万物蒸煮熟。
正在墨君堂，流体汗可掬。
单絺与圆素，岂解疗烦毒。
闻君有诗至，猛起捧大轴。
拆开得累纸，半日了一幅。
使我困病除，如药清头目。
把诗坐前轩，愤惋几欲哭。
君也实高才，径庭无骫曲。
六十尚为县，不自耻碌碌。
近闻移小麾，所用愈局促。
安得长康庄，走此老骥騄。
哲士甘藜藿，鄙夫厌梁肉。
天理不可问，长吁倚乔木。
江城子·夜香烧了夜寒生
曹良史（宋代）

夜香烧了夜寒生。掩银屏。理银筝。一曲春风，都是断肠声。杜宇欲啼杨柳外，愁似海，思如云。背灯暗卸乳鹅裙。酒初酲。梦初醒。兰炷香篝，谁为暖罗衾。二十四帘人悄悄，花影碎，月痕深。
赠馆人顾梅山
王素行（宋代）

前朝相补一官归，东海僧传五字诗。
今日蒲轮徵不去，逢人笑指鬓边丝。
颂证道歌·证道歌
释印肃（宋代）

去圣远兮邪见深，祖师肚裹觅知音。
两个禅僧相借问，旧时佛法不如今。
题竹轩
吴亶（宋代）

虚室澄心近竹开，雪中无事共徘徊。不须翠柏亭前见，自有清风座上来。

林小未宜轻瘦节，岁寒方可看高材。支公适好诚何在，岂谓香严击俊雷。
罗汉寺 其一
韩舜卿（宋代）

山阴盛事今寥落，千古风流属晋阳。况有林泉当列坐，不须弦晋送流觞。

醉挥金椀青春客，自濯尘缨白发郎。一笑相看能几许，却怜马首路岐长。
五君咏五首 其三 李赵公峤
张说（唐代）

李公实神敏，才华乃天授。睦亲何用心，处贵不忘旧。

故事遵台阁，新诗冠宇宙。在人忠所奉，恶我诚将宥。

南浦去莫归，嗟嗟蔑孙秀。
送李冠（冠善吹中管）
李建勋（唐代）

匀如春涧长流水，怨似秋枝欲断蝉。

可惜人间容易听，清声不到御楼前。
风流子
贺铸（宋代）

何处最难忘。方豪健，放乐五云乡。彩笔赋诗，禁池芳草，香鞯调马，辇路垂杨。绮筵上，扇偎歌黛浅，汗浥舞罗香。兰烛伴归，绣轮同载，闭花别馆，隔水深坊。

零落少年场。琴心漫流怨，带眼偷长。无奈占床燕月，侵鬓吴霜。念北里音尘，鱼封永断。便桥烟雨，鹤表相望。好在后庭桃李，应记刘郎。
和韩孟郁回文 其五
张博（明代）

呼群一度一秋深，客旅频年几报音。图画胜看横舞入，西山云气日相侵。

扁舟去住俱蘋梗，词客登临自古今。回首沧桑空胜迹，侧身天地一沉吟。
江口
王安石（宋代）

六朝文物草连空，今古无端入望中。
江上晚来堪画处，参差烟树五湖东。